Telkom stem in om herstrukturering, afleggings te stop | Maroela Media
Ingevolge die ooreenkoms sal Telkom alle beplande seleksies, aanstellings en afleggings staak. Die partye het verder ooreengekom om ’n fasiliteerder aan te stel om die herstruktureringsproses kragtens artikel 189 en artikel 189A van die Wet op Arbeidsverhoudinge vanaf Maandag 21 Julie te fasiliteer. Nuwe kriteria vir die herstruktureringsproses sal voorgelê en oorweeg word tydens ’n konsultasieproses wat deur die fasiliteerder gelei sal word.
Marius Croucamp, bedryfshoof van die telekommunikasiesektor by Solidariteit, sê die voorwaardes van die ooreenkoms is presies wat Solidariteit wou gehad het. “Die ooreenkoms stuur ’n boodskap aan werkgewers landwyd dat Solidariteit nie rasgebaseerde afleggings sal duld nie. Ons sal nie toelaat dat ons lede vir swartekonomiesebemagtigingspunte ingeruil word nie. Daarbenewens dring ons aan dat herstruktureringsprosesse in oorleg met werknemers plaasvind en met ’n goedbeplande besigheidstrategie gepaardgaan.”
Croucamp het sy dank teenoor Solidariteit se ondersteuners en lede uitgespreek vir die duisende boodskappe van ondersteuning wat die vakbond sedert verlede week ontvang het. In die boodskappe is beswaar gemaak teen Telkom se voorgenome gebruik van ras as maatstaf in die afleggingsproses.
Die ooreenkoms volg nadat Solidariteit verlede week regstappe teen die telekommunikasiemaatskappy ingestel het. Solidariteit het Telkom se herstruktureringsplan, waarvolgens sommige wit, kleurling en Indiër-werknemers ontslaan sou kon word om Telkom se swartekonomiesebemagtigingstelling te verbeter, verwerp. Solidariteit het ook teen die gebrekkige konsultasieproses en ontoereikende opklaring van die onderneming se regrukstrategie beswaar gemaak.
Die ooreenkoms sal volgende week ’n bevel van die hof gemaak word.